Selvom det nye år ikke er mange uger gammelt, tyder alt allerede på, at 2023 bliver et endnu bedre år med flere turneringsdeltagere på FfI's baner på Fodboldvej. Det fortæller Kanal Frederikshavn. - Vi ligger i øjeblikket med 25-30 procent flere tilmeldinger end på samme tidspunkt (uge 2) i både 2018, 2019 og 2022. Vi håber, det fortsætter, og vi satser da meget på, at vi kommer op på samme antal hold som før corona - og meget gerne flere, siger turneringsleder Jette Varmløse til Kanal Frederikshavn . Ud af de hold, som på nuværende tidspunkt har meldt deres ankomst i Frederikshavn i uge 28, er en tredjedel nye. Det vil sige hold, som ikke har deltaget før. Inden jul offentliggjorde FfI, der står for turneringen, at Cup No.1 kom ud af 2022 med et overskud på 250.000 kroner. - Ja, det var så skønt, at vi endte med et godt resultat. Jeg havde slet ikke turde håbe på det efter to år med corona, en nedgang på 20 procent i antallet af hold og en SAS-strejke lige op til uge 28, hvor turneringen afholdes, siger Jette Varmløse. Hold fra hele verden I øjeblikket har FfI tilmeldinger fra Indien, USA, Norge, Sverige, Danmark, Filippinerne og Tunesien. - Vores agenter rundt om i verden arbejder stadig på at få hold hertil, og hvis det lykkes at få visum, som var noget problematisk sidste år, kan vi i 2023 forvente hold fra Libanon, Tunesien, Nigeria, Qatar og Indien, oplyser Jette Varmløse til Kanal Frederikshavn. Hun sender i den forbindelse en kæmpe tak til de mange frivillige, som år efter år hjælper og bidrager på alle mulige måder. De frivillige er en afgørende forudsætning for Cup No.1. Jette Varmløse håber, at de frivillige er klar igen i dagene 10.-15. juli, hvor Makati fra Filippinerne har tilmeldt fire hold. Det er første gang siden 2018, at de deltager i Cup No.1. Sikkert er det også, at Scandia United Soccer kommer med seks hold fra USA. Og trods et vildt hektisk 2022, hvor FC Marin fra San Francisco ankom med 11 forskellige fly i stedet for de planlagte to på grund af SAS-strejken, har FC Marin tilmeldt syv hold til turneringen. Se interview med FfI's formand, Anders Brandt Sørensen, fra sidste års åbning af turneringen her:

Opsummering:
Trods corona-efterveer og en SAS-strejke, som generede mange amerikanske hold, endte fodboldklubben FfI's internationale ungdomsturnering Cup No.1 med et overskud på 250.000 kroner i 2022.